Dagsorden jvf. § 3:

1. Valg af dirigent og referent
2. Formandens beretning
3. Aflæggelse af regnskab samt decharge til kassereren
4. Behandling af indkomne forslag
5. Valg til komité - På valg er:  
   Torben Olesen (modtager genvalg)  
   Nils Overgaard (modtager ikke genvalg)  
   Michael Poulsen (modtager genvalg)
6. Valg af revisor
7. Eventuelt

**Ad punkt 1**

Flemming Langbo blev valgt som dirigent og Torben Olesen blev valgt som referent.

**Ad punkt 2**

Formandens beretning holdt af Jens Ole Bondrop – se link.

Jens Vestergaard Poulsen stillede forslag om, at man fremover kan betale et årligt abonnement for at deltage i alle sæsonens matcher for onsdagsherrerne. Det skal ses som et alternativ til at betale fra gang til gang.

Nogle spiller nærmest hver gang og kan der spare lidt, andre der ikke spiller så mange onsdage, vil dermed betale for meget ved en sådan ordning. Det vil måske medføre en lille nedgang i indtægterne, da man som spiller nok vil vælge den mest økonomiske fordelagtige betaling. Der blev givet udtryk for, at det skal være nemmere og ikke billigere. Komitéen overveje dette til næste sæson.

**Ad punkt 3**

Jan A. Nielsen fremlagde regnskabet, som blev godkendt.

Han gjorde opmærksom på, at der i 2019 var blevet udgiftsført nogle poster direkte på egenkapitalen som rettelig burde have være udgiftsført i resultatopgørelsen. Det korrekte resultat i 2019 viser et underskud på 5.285 kr. mod et overskud på ca. 9.700 kr. Det understreges, at der stadig er de samme bilag for indtægter og udgifter, og der ikke er fiflet med regnskabet. Der er derfor ikke rettet hverken mistanke eller kritik mod personer i den forbindelse.

Mobilepay har fungeret rigtig godt. Der har været ca. 1.500 spillet runder i denne sæson, og vi mangler endnu betaling for kun 6 af dem. Disse personer vil dog blive rykket igen.

Som det fremgår af regnskabet er der hensat 10.000 kr., som vi har tilbudt klubben som en donation i forbindelse med opsættelse af en brændeovn i kuplen. Håbet er, at den kan gøre det mere hyggeligt der i de kolde måneder. Såfremt klubben ikke vil opsætte en sådan bortfalder donationen.

Juniorafdelingen fik hele 5.000 kr. i forbindelse med vores jubilæumsmatch. I regnskabet fremgår der kun 4.000 kr. – men de fik også 1.000 kr. i kontanter på selve matchdagen.

**Ad punkt 4**

Forslag 1 fra Claus Gredal blev sendt til afstemning. 2 stemte for den matematiske model og 18 stemte for laveste hcp.

Forslag 2 fra Claus Gredal endte med ikke at møde opbakning. Det behøver derfor ikke at være en, der spiller med i onsdagsherrerne, som bliver valgt til næste sæsons revisor.

**Ad punkt 5**

Torben Olesen og Michael Poulsen blev genvalgt

Jan A. Nielsen går fra suppleant til være komitémedlem

Nils Overgaard går fra at være komitémedlem til suppleant

**Ad punkt 6**

Kenn Risbjerg Christensen blev genvalgt som revisor.

**Ad punkt 7**

Thomas Ravnsgaard foreslog, at herreturen afholdes som en slags Ryder Cup, hvor der spilles lokalt (evt. over 2-3 weekender). Man kan derfor støtte egen bane og café samt et par af nabobanerne fremfor at tage til Rømø eller Gut Appeldör.

Jens Vestergaard Jensen forslog, at meget gode scores i højere grad belønnes end tilfældet er nu med 8 årspoint og lad kun et vis antal matcher være gældende, så flere deltagere har mulighed for at vinde Order of Merit. Som det er nu, skal man jo deltage i alle matcherne om onsdagen.

Dette afstedkom følgende forslag ”fra salen”:

Onsdage i uge 29 og 30 skal ikke give årspoint.

Onsdage i hele juli skal ikke give årspoint.

Onsdage i børnenes sommerferie skal ikke give årspoint.

Man kan evt. nøjes med at give halve årspoint ved de ovenstående forslag. Dette kan måske også være udløst af et lavt deltagerantal, som er forudbestemt inden næste sæsons opstart. På denne måde tilgodeser man også dem, som spiller under meget dårlige vejrbetingelser, og hvor matchen måske ville komme under reglen for ”force majeure”, og der derfor ikke vil kunne opnås årspoint.